 

CARTA  EUROPEANĂ  A  CERCETĂTORULUI  ŞI  CODUL  DE  CONDUITĂ PENTRU  RECRUTAREA  CERCETĂTORILOR

INTRODUCERE

În epoca actuală, dezvoltarea unei politici europene în domeniul ştiinţei şi cercetării a devenit un obiectiv important al integrării europene. Pe parcursul întregului proces de integrare, cercetarea ştiinţifică  s-a transformat într-un obiectiv major al strategiei europene, care a presupus o cooperare tot mai strânsă din partea statelor membre ale Uniunii Europene.  În vederea consolidării bazelor ştiinţifice şi tehnologice ale economiei comunitare şi pentru a o încuraja să devină tot mai competitivă pe plan internaţional, politica Uniunii Europene în acest domeniu a devenit din ce în ce mai importantă şi a beneficiat şi de un sprijin financiar tot mai consistent.

Crearea Spaţiului European de Cercetare (SEC) a fost decisă la Consiliul European de la Lisabona, din martie 2000, unde şefii de state şi de guverne ai ţărilor membre ale UE au cerut o mai bună coordonare a activităţii de cercetare la nivel european. Conform acestei strategii, beneficiarii direcţi ai Spaţiului european de cercetare şi ştiinţă vor fi universităţile, profesorii şi studenţii, centrele de cercetare, consultanţă şi pregătire, iar beneficiarii finali vor fi întreprinderile mici  şi mijlocii, oamenii de afaceri, Camerele de comerţ şi sindicatele şi în final, cetăţenii Europei.

Viitorul ştiinţei şi al tehnologiei este crucial pentru progresul Europei, creşterea economică neputând fi obţinută fără prezenţa  unui puternic sector de cercetare. 

La Consiliul European de la Lisabona  s-a fixat drept obiectiv fundamental ca, până în 2010, economia europeană să devină o economie a cunoaşterii, cea mai competitivă şi dinamică din lume
.

Dat fiind că Uniunea Europeană se află, în acest moment, în plin proces de relansare a strategiei sale economice,  factorii de decizie comunitari au acordat o atenţie deosebită situaţiei cercetătorilor. 

La Consiliul European din noiembrie 2003 s-au  pus, în mod explicit, problemele referitoare la profesia şi cariera cercetătorilor în cadrul Spaţiului european al cercetării
, propunându-se elaborarea unei Carte europene a cercetătorului şi a unui Cod de conduită pentru recrutarea cercetătorilor. S-a considerat că, în viitor, lipsa cercetătorilor în anumite domenii cheie va prezenta un pericol pentru afirmarea puterii creatoare a Uniunii, pentru dezvoltarea unei economii a cunoaşterii şi pentru creşterea productivităţii. În acest context, Europa va trebui să ofere condiţii atrăgătoare pentru cercetători şi să atragă participarea femeilor cercetători, asigurându-le condiţiile necesare pentru  desfăşurarea unor cariere durabile în domeniul  cercetării şi dezvoltării. Asigurarea resurselor umane necesare şi suficiente a devenit o problemă crucială pentru dezvoltarea  cercetării ştiinţifice şi a progresului tehnologic, pentru îmbunătăţirea calităţii vieţii şi bunăstării cetăţenilor europeni.

La Summit-ul European de primăvară, desfăşurat la Bruxelles, în perioada 22 –23 martie 2005, s-a făcut bilanţul strategiei de la Lisabona.  În concluziile Preşedinţiei  europene
, s-a menţionat ca o coordonată esenţială a relansării strategiei, dezvoltarea cunoaşterii şi inovaţiei, considerate motoare ale unei creşteri durabile a economiei europene. În acest context, spaţiul european al cunoaşterii va trebui să permită întreprinderilor, consumatorilor, serviciilor, forţei de muncă să beneficieze  de noile progrese ale cercetării. În acest scop, se vor dezvolta cercetarea  şi inovaţia, un rol deosebit avându-l cel de-al şaptelea program cadru pentru cercetare de care vor beneficia toate statele membre. Acest program este menit a  impulsiona Spaţiul european al cercetării şi a întări colaborarea europeană în acest domeniu. Cercetătorilor li se vor crea condiţii optime, îmbunătăţindu-se condiţiile de activitate, de mobilitate şi de exercitare a profesiei. Iniţiativa (i2010), lansată recent, va pune accent pe cercetare şi inovaţie  în domeniul noilor tehnologii. În acest context, un rol deosebit de important l-a avut  elaborarea Cartei Europene a Cercetătorilor şi a  Codului de conduită pentru recrutarea cercetătorilor, cele două documente acordând  cercetătorilor individuali aceleaşi drepturi şi obligaţii, indiferent de locul unde lucrează în spaţiul comunitar. Comisarul european pentru ştiinţă şi cercetare, Janez Potocnik, a declarat: “Fără cercetători nu există ştiinţă în Europa. De aceea este crucial să reglementăm statutul cercetătorilor. Prin stabilirea responsabilităţilor şi regulilor de urmat de către cercetători ne vom asigura într-un fel că aceştia, oriunde ar lucra, sunt trataţi cu respectul şi cu stima pe care le merită”.

În acest sens, în Recomandarea Comisiei Europene referitoare la Carta Europeană şi Codul de conduită pentru recrutare a cercetătorilor
, au fost prezentate noile instrumente oferite, la nivel european, pentru dezvoltarea carierei de cercetător, instrumente ce vor trebui puse în aplicare de către statele membre în viitor. Un rol deosebit îl va avea şi adoptarea unei atitudini pozitive a publicului faţă de profesia de cercetător, încurajând tinerii să urmeze o carieră în cercetare. Obiectivul politic al acestei Recomandări este de a contribui la dezvoltarea unei pieţe europene a muncii pentru cercetători, atrăgătoare, deschise şi durabile. Acest cadru va permite recrutarea şi conservarea cercetătorilor de mare valoare, într-un mediu care să favorizeze performanţele şi eficacitatea.

Carta şi Codul de conduită se adresează statelor membre UE, angajatorilor, organizaţiilor finanţatoare şi cercetătorilor aflaţi în orice stadiu al carierei lor, abordând rolurile, responsabilităţile şi drepturile tuturor acestora. Acestea acoperă toate domeniile cercetării, din sectorul public sau privat, fără a se ţine seama de natura numirii sau angajării, statutului legal al angajatorului sau tipului de organizaţie în care se lucrează. 

Prin Cartă şi Codul de conduită s-a urmărit îmbunătăţirea procedurilor de recrutare, propunându-se modalităţi mai flexibile de evaluare a cercetătorilor, nu numai pe baza numărului de publicaţii, ci a unei game mai largi de criterii, ca: predarea, supervizarea, munca în echipă, transferul de cunoştinţe, management şi activităţi de comunicare publică a rezultatelor ştiinţifice etc.

Conform acestei Recomandări, toate statele membre vor trebui să ofere cercetătorilor condiţiile necesare pentru dezvoltarea carierelor profesionale ale acestora, fiind consideraţi ca parte integrantă a instituţiilor în cadrul cărora îşi desfăşoară activitatea.  În acest scop, statele membre trebuie să elimine obstacolele administrative şi juridice care pun probleme mobilităţii geografice şi intersectoriale a cercetătorilor. Această mobilitate va trebui să fie încurajată de o politică globală a resurselor umane în domeniul cercetării şi dezvoltării, la nivel naţional, regional şi instituţional. Afirmarea unor sisteme de evaluare şi avansare în carieră a cercetătorilor ar putea contribui, de asemenea, la dezvoltarea profesională a acestora.

Politica europeană coerentă referitoare la mobilitatea şi cariera cercetătorilor
 a luat în considerare evoluţiile din interiorul şi din exteriorul Europei, regiunile avansate cât şi cele mai puţin dezvoltate.

Organizaţiile finanţatoare şi angajatorii  cercetătorilor vor trebui să pună în aplicare proceduri de selecţie şi recrutare deschise, transparente, comparabile cu cele existente pe plan internaţional.  Ele se vor aplica în acord cu legislaţiile naţionale, regionale sau sectoriale.

Conform noilor proceduri europene, principiile generale şi condiţiile de bază  enumerate în Recomandare au fost supuse dezbaterii publice, iar de rezultatele acesteia s-a ţinut cont la elaborarea lor.

În document se recomandă ca statele membre să ia  măsurile necesare pentru ca angajatorii să asigure fondurile de dezvoltare, să menţină mediul de cercetare şi să ofere sprijinul necesar pentru a îndeplini obiectivele Recomandării, pentru a transpune principiile generale şi condiţiile de bază în legislaţia naţională sau în norme de orientare la nivel sectorial şi/sau instituţional, respectându-se diversitatea  fiecărei ţări.

În perioada următoare, statele membre vor monitoriza aplicarea acestei Recomandări şi vor evalua, conform unor criterii specifice, aplicarea Cartei şi a Codului  de conduită pentru recrutarea cercetătorilor.

Carta Europeană  a  Cercetătorilor

Carta Europeana a Cercetătorilor este un ansamblu de  principii generale  şi condiţii de bază specifice îndeplinirii funcţiilor, responsabilităţilor şi prerogativelor cercetătorilor
, angajatorilor
 şi/sau organizaţiilor finanţatoare
 ale cercetătorilor.

Prin Cartă s-a urmărit să se asigure relaţii optime între cercetători, angajatori şi/sau organizaţii finanţatoare, capabile să asigure condiţii favorabile producerii, transferului, difuzării cunoştinţelor ştiinţifice şi dezvoltării  tehnologice şi să favorizeze dezvoltarea carieri cercetătorilor. Carta recunoaşte, de asemenea, valoarea oricăror forme de  mobilitate, ca mijloc de ameliorare a dezvoltării profesionale a cercetătorilor. În această perspectivă, Carta constituie un cadru pentru desfăşurarea unei activităţi responsabile şi profesioniste  de către cercetători, angajatori şi organizaţiile finanţatoare.

Carta se adresează tuturor cercetătorilor din Uniunea Europeană, aflaţi în orice stadiu al carierei lor şi acoperă toate domeniile cercetării, din sectorul public sau privat, independent de natura şi formele de angajare ale acestora, de statutul juridic al angajatorilor sau de tipul de organizaţie în care-şi desfăşoară activitatea. 

Carta ţine cont de rolurile multiple ale cercetătorilor, care sunt angajaţi nu numai pentru a desfăşura activităţi de cercetare şi/sau pentru a efectua activităţi de dezvoltare, ci şi pentru aceia care exercită  funcţia de conducător de teze/stagii, de coordonatori ştiinţifici sau îndeplinesc funcţii de management şi administrare.

În Cartă se precizează  principiul conform căruia cercetătorii, angajatorii şi/sau organizaţiile finanţatoare trebuie să-şi desfăşoare activitatea  astfel încât să respecte exigenţele legislaţiei naţionale, regionale sau sectoriale. În situaţia în care cercetătorii au deja un statut şi drepturi  favorabile în raport cu cele prevăzute în Cartă, dispoziţiile Cartei nu pot fi invocate pentru a restrânge statutul şi drepturile deja dobândite.

Cercetătorii, ca şi angajatorii şi/sau organizaţiile finanţatoare care aderă la Cartă trebuie să respecte drepturile fundamentale recunoscute de Carta Drepturilor Fundamentale a Uniunii Europene.

Principiile generale şi condiţiile de bază aplicabile cercetătorilor

Libertate de cercetare

Cercetătorii trebuie să-şi centreze activitatea de cercetare pe valoarea  binelui  umanităţii şi să extindă frontierele  cunoaşterii ştiinţifice,  bucurându-se de  libertatea de gândire şi de exprimare, precum şi de libertatea de a stabili metodele care să permită  rezolvarea problemelor, conform cu practicile şi principiile etice  recunoscute. 

Cercetătorii trebuie, de asemenea, să recunoască limitele impuse de circumstanţele particulare ale cercetării (mai ales cele legate de supervizare, orientare şi management) sau de constrângerile operaţionale, (de exemplu, din raţiuni de buget sau de infrastructură sau, ca în sectorul industrial, din motive de protecţie a proprietăţii intelectuale). Aceste limite nu trebuie să se opună practicilor şi principiilor etice recunoscute, la care cercetătorii trebuie să adere.

Principii etice

Cercetătorii trebuie să adere  la practicile etice recunoscute şi la principiile etice fundamentale,  specifice disciplinei lor, precum şi la normele prevăzute de diferite coduri etice naţionale, sectoriale sau instituţionale.

Responsabilitate profesională

Cercetătorii trebuie să se asigure că munca lor de cercetare este utilă societăţii şi că aceasta nu  reproduce o cercetare efectuată înainte.

Ei trebuie să evite orice formă de plagiat şi să respecte principiul proprietăţii intelectuale  şi al proprietăţii comune a datelor, în cazul în care cercetarea a fost efectuată  în colaborare cu unul sau mai mulţi conducători de teze/stagii şi/sau alţi cercetători. Cercetătorii trebuie să valideze în mod necesar noile observaţii, iar “experienţele reproduse” nu trebuie să fie interpretate ca un plagiat, cu condiţia ca datele menţionate să fie explicit citate.

Cercetătorii trebuie să supravegheze ca, în situaţia în care se deleagă un aspect al muncii lor, cel delegat să aibă competenţa necesară.

Atitudine profesională

Cercetătorii trebuie să ia cunoştinţă de obiectivele strategice care orientează mediul de cercetare, ca şi de mecanismele de finanţare şi trebuie să ceară toate autorizaţiile necesare, înainte de a începe activitatea de cercetare sau de a accede la resursele furnizate.

Ei trebuie să-şi informeze angajatorii, organizaţiile finanţatoare sau conducătorii de teze/stagii atunci când proiectul de cercetare este în întârziere sau este finalizat şi să îi prevină pe aceştia, în situaţia în care proiectul poate fi terminat mai repede sau este suspendat pentru un anume motiv.

Obligaţii contractuale legale

Cercetătorii, aflaţi în orice stadiu al carierei lor, trebuie să se supună reglementărilor naţionale, sectoriale sau instituţionale  referitoare la condiţiile de formare şi de activitate.

Acestea cuprind reglementările în materie de drepturi de proprietate intelectuală, exigenţele şi condiţiile de sponsorizare independente de natura contractului. Cercetătorii trebuie să se conformeze reglementărilor referitoare la prezentarea rezultatelor obţinute (de exemplu: teze, publicaţii, brevete, rapoarte, dezvoltare de produse noi etc), aşa cum acestea sunt stipulate în formele de contract sau în documente echivalente.

Responsabilităţi

Cercetătorii trebuie să fie conştienţi de faptul că ei sunt responsabili faţă de angajatorii lor, faţă de organizaţiile finanţatoare sau de alte instituţii publice  sau private conexe şi sunt,  de asemenea, responsabili, din punct de vedere etic, faţă de societate în ansamblul ei.  În particular, cercetătorii finanţaţi din fonduri publice sunt, de asemenea, responsabili de utilizarea eficientă a banilor contribuabililor. În consecinţă, ei trebuie să adere la principiile unui management financiar sănătos, transparent şi eficient şi să coopereze la orice audit realizat asupra cercetării lor de  către persoane autorizate. Acest audit  poate fi solicitat de angajatori, de organizaţiile finanţatoare sau de comisii de  etică. 

Metodele de strângere şi analizare a datelor,   rezultatele examinării şi, dacă este cazul, detaliile datelor trebuie să fie accesibile, ori de câte ori este necesar, şi la cererea autorităţilor competente. 

Bune practici în sectorul cercetării

Cercetătorii trebuie să aplice metode de lucru sigure, conform legislaţiei naţionale şi, în special, să ia măsurile necesare pentru  asigurarea sănătăţii şi securităţii şi pentru a evita consecinţele accidentelor pe linie de tehnologie a informaţiilor. Ei  trebuie să  respecte exigenţele legale în vigoare la nivel naţional, referitoare la protecţia datelor şi asigurarea confidenţialităţii.

Difuzarea şi utilizarea rezultatelor

Conform dispoziţiilor, cercetătorii trebuie să vegheze ca rezultatele muncii lor de cercetare să fie difuzate şi utilizate (de exemplu: prin comunicarea lor, prin transferul către alte instituţii de cercetare sau, dacă este cazul, prin comercializarea lor).

Angajament faţă de societate

Cercetătorii trebuie să comunice societăţii rezultatele activităţii lor, astfel încât ele să fie înţelese şi de nespecialişti, îmbunătăţindu-se astfel înţelegerea ştiinţei de către întreaga societate. 

Relaţii cu conducătorii de teze/stagii

Cercetătorii aflaţi în faza de formare  trebuie să stabilească relaţii periodice cu conducătorii de teze/stagii şi cu reprezentanţii facultăţilor/departamentelor, astfel încât să utilizeze în folosul lor aceste relaţii.

Această relaţie constă, în special,  în consemnarea progreselor realizate şi a rezultatelor obţinute, prin schimburi de informaţii realizate în seminarii şi prin întocmirea unor rapoarte, prin utilizarea  feedback-ului în activitate şi prin respectarea programelor convenite.

Supevizare şi sarcini de management

Cercetătorii experimentaţi trebuie să acorde o atenţie specială rolului lor multiplu de conducători de teze/stagii, consilieri de carieră, şefi, coordonatori de proiecte, directori sau specialişti în comunicare ştiinţifică. Ei ar trebui să-şi îndeplinească aceste roluri conform standardelor profesionale cele mai ridicate şi să stabilească o relaţie constructivă şi pozitivă cu cercetătorii aflaţi la început de carieră,  astfel încât să se asigure transferul eficient al cunoştinţelor şi condiţiile necesare dezvoltării carierei de cercetător.

Formare profesională continuă

În orice etapă a carierei lor, cercetătorii trebuie să-şi îmbunătăţească continuu pregătirea, actualizându-şi şi dezvoltându-şi permanent capacităţile şi competenţele. În acest scop, se pot utiliza diverse mijloace de pregătire, cum ar fi atelierele, conferinţele şi învăţământul on-line.

Principii  generale şi condiţii de bază aplicabile angajatorilor 

şi organizaţiilor finanţatoare

Recunoaşterea profesiei

Orice cercetător angajat într-o carieră de cercetare trebuie să fie recunoscut profesional şi să fie tratat în consecinţă. Această recunoaştere  ar trebui să înceapă încă de la  debutul carierei, adică de la al treilea ciclu, şi ar trebui să cuprindă toate nivelele, independent de clasificarea la nivel naţional (de exemplu: angajat, student în  ciclul trei, doctorand, bursier titular de doctorat etc.).

Nediscriminare

Angajatorii şi/sau organizaţiile finanţatoare nu trebuie să practice nici o discriminare între cercetători, discriminare fondată pe sex, vârstă, origine etnică, naţionalitate, religie, orientare sexuală, limbă, handicap, opinii politice, situaţie socială sau economică.

Mediu de cercetare

Angajatorii şi/sau organizaţiile finanţatoare trebuie să urmărească crearea unui mediu de  cercetare sau de formare  în cercetare stimulant, care să pună la dispoziţie echipamente, instalaţii şi posibilităţi adecvate, mai ales  pentru colaborarea la distanţă, prin reţea. Ei trebuie să respecte  reglementările naţionale sau sectoriale referitoare la protejarea sănătăţii şi securităţii în cercetare. 

Condiţii de lucru

Angajatorii şi/sau organizaţiile finanţatoare trebuie să asigure condiţii de lucru, inclusiv pentru cercetătorii cu handicap, conform legislaţiei naţionale în vigoare şi a convenţiilor colective naţionale sau sectoriale, astfel încât activitatea de cercetare să se desfăşoare în condiţii optime. Ei ar trebui să ofere condiţii de lucru care să permită cercetătorilor, atât celor de sex feminin, cât şi de sex masculin,  să îmbine familia cu activitatea, îngrijirea copiilor şi cariera.

Stabilitate şi continuitate la locul de muncă

Angajatorii şi/sau organizaţiile finanţatoare trebuie să se preocupe pentru ca activitatea  cercetătorilor să nu fie marcată de instabilitatea contractelor de lucru şi trebuie să  asigure stabilitatea cercetătorilor, aplicând şi respectând, astfel, principiile şi condiţiile stabilite în Directiva Uniunii Europene referitoare la munca pe durată determinată.

Finanţare şi salarizare

Angajatorii şi/sau organizaţiile finanţatoare trebuie să asigure condiţii echitabile şi atrăgătoare din punct de vedere financiar şi/sau  salarial, însoţite de  dispoziţii adecvate şi echitabile în domeniul securităţii sociale (inclusiv asigurare în caz de boală şi alocaţii parentale, dreptul la pensie şi la  indemnizaţii de şomaj), conform  legislaţiei naţionale în vigoare şi convenţiilor colective naţionale sau sectoriale. Aceste măsuri trebuie să includă cercetătorii, în toate etapele carierei lor, inclusiv cercetătorii aflaţi la începutul carierei, conform statutului lor juridic, performanţelor şi nivelului de calificare şi/sau de responsabilitate.

Egalitate de şanse

Angajatorii şi/sau organizaţiile finanţatoare trebuie să urmărească realizarea unui echilibru între bărbaţi şi femei, la orice nivel profesional, inclusiv la nivel de conducători de teze/stagii şi de management. Acest echilibru trebuie obţinut prin aplicarea unei politici de egalitate de şanse, din momentul recrutării şi în toate etapele ulterioare ale carierei, păstrându-se criteriile de calitate şi competenţă. Pentru ca egalitatea de tratament să fie asigurată, comisiile de selecţie şi de evaluare trebuie să reflecte acelaşi echilibru  între bărbaţi şi femei.

Dezvoltarea carierei

Angajatorii şi/sau organizaţiile finanţatoare trebuie să elaboreze, de preferinţă în cadrul serviciului lor de resurse umane, o strategie specifică de dezvoltare a carierei pentru cercetători, aflaţi în orice etapă a carierei lor, oricare ar fi situaţia lor contractuală, inclusiv pentru  cercetătorii  cu contract de lucru cu durată determinată. Această strategie trebuie să includă disponibilitatea  celor experimentaţi de a acorda sprijin şi de a orienta dezvoltarea personală şi profesională  a celorlalţi cercetători, asigurându-se astfel condiţiile evoluţiei lor profesionale. Toţi cercetătorii trebuie să fie informaţi în legătură cu  aceste dispoziţii şi acorduri. 

Valorificarea  mobilităţii 

Angajatorii şi/sau organizaţiile finanţatoare trebuie să recunoască valoarea  mobilităţii geografice,  intersectoriale, interdisciplinare, transdisciplinare şi virtuale (colaborarea la distanţă, prin reţele electronice), la fel ca şi mobilitatea între sectorul public şi sectorul privat - apreciată ca un important mijloc de sporire a  cunoaşterii şi a dezvoltării profesionale. În consecinţă, cercetătorii  trebuie să stabilească anumite  strategii de dezvoltare a carierei lor şi să valorifice mobilitatea, ca element al progresului/evaluării carierei lor. Acest demers va necesita punerea în aplicare a unor instrumente administrative necesare în vederea transferării burselor, a măsurilor de securitate socială, conform legislaţiei naţionale.

Acces la formare în cercetare şi la dezvoltare continuă

Angajatorii şi/sau organizaţiile finanţatoare trebuie să ofere tuturor cercetătorilor, în oricare etapă a carierei lor şi independent de situaţia lor contractuală, oportunităţi de  dezvoltare profesională şi îmbunătăţire a posibilităţii de inserare profesională şi de dezvoltare continuă. Aceste măsuri  trebuie să facă obiectul unei evaluări periodice, pentru a  se determina dacă ele sunt accesibile,  sunt puse în aplicare şi sunt eficiente.

Acces la servicii  de orientare a carierei

Angajatorii şi/sau organizaţiile finanţatoare trebuie să ofere  cercetătorilor, aflaţi în oricare etapă a carierei lor şi independent de  situaţia lor contractuală, consiliere în domeniul orientării carierei şi sprijin pentru a găsi un loc de muncă, fie în instituţiile din domeniu, fie pe baza unei colaborări cu alte structuri. 

Drepturi de proprietate intelectuală

Angajatorii şi/sau organizaţiile finanţatoare trebuie să urmărească, în oricare etapă a carierei cercetătorilor, ca aceştia să obţină beneficii din  exploatarea rezultatelor lor, printr-o protecţie juridică  şi, de asemenea, printr-o protecţie adecvată a drepturilor de proprietate intelectuală, inclusiv a drepturilor de autor. 

În practică, ar trebui să se menţioneze că drepturile revin cercetătorilor şi/sau, după caz, angajatorilor sau altor părţi, inclusiv organizaţiilor comerciale sau industriale externe, conform dispoziţiilor menţionate în acordurile specifice de colaborare sau altor tipuri de acorduri.

Coautori

Instituţiile trebuie  să aibă o atitudine favorabilă faţă de colaborările între autori, colaborări care se dovedesc constructive în realizarea cercetării. Angajatorii şi/sau organizaţiile finanţatoare  trebuie să dezvolte strategii, practici şi proceduri  care să asigure cercetătorilor, mai ales celor aflaţi la început de carieră, cadrul  necesar pentru a avea dreptul de a fi recunoscuţi şi de a fi menţionaţi prin contribuţiile lor reale, cu atât mai mult în situaţia în care aceştia sunt coautori  a unor brevete, sau de a publica propriile lor rezultate de cercetare, obţinute independent, separat de  conducătorii de teze/stagii.

Supervizare

Angajatorii şi/sau organizaţiile finanţatoare trebuie să  numească o persoană pe care cercetătorii aflaţi la început de carieră o pot consulta pentru executarea sarcinilor lor profesionale şi să informeze cercetătorii în legătură cu  această numire. 

Conform acestor dispoziţii,  conducătorii de teze/stagii de cercetare, care posedă o expertiză suficientă în materie de supervizare în domeniul cercetării, care au timpul, cunoştinţele, experienţa şi angajamentul necesar, trebuie să ofere susţinerea adecvată cercetătorilor în formare, ei stabilind procedurile necesare pentru avansare şi examinare, precum şi mecanismele de  feedback necesare.

Invăţământ

Învăţământul este un mijloc esenţial pentru structurarea şi difuzarea cunoştinţelor şi ar trebui să fie  considerat  ca o opţiune de mare valoare pe parcursul profesiei de cercetător. Totuşi, această preocupare nu trebuie să fie excesivă şi nu trebuie să împiedice cercetătorii, mai ales pe cei aflaţi la început de carieră, să-şi desfăşoare activităţile de cercetare.

Angajatorii şi/sau organizaţiile finanţatoare trebuie să asigure condiţiile ca obligaţia de a învăţa să fie convenabil remunerată şi să fie luată în considerare în sistemul de evaluare. În acelaşi timp, trebuie luat în considerare şi timpul acordat de către personalul experimentat formării cercetătorilor aflaţi la început de carieră.

Sisteme de evaluare

Angajatorii şi/sau organizaţiile finanţatoare trebuie să introducă pentru toţi cercetătorii, inclusiv pentru cercetătorii experimentaţi, sisteme de  evaluare a performanţelor lor profesionale, în scopul evaluării permanente şi transparente de către o comisie independentă (de preferat internaţională, în cazul cercetătorilor experimentaţi).

Aceste proceduri de evaluare ar trebui să ţină seama de ansamblul contribuţiei lor în cercetare şi de rezultatele cercetării (de exemplu: publicaţiile, brevetele, managementul cercetării, învăţământul şi conferinţele, supervizarea, funcţia de coordonator ştiinţific, colaborarea naţională sau internaţională, sarcinile administrative, activităţile de sensibilizare a publicului şi mobilitatea). Toate aceste criterii ar trebui să fie  luate în considerare în cazul avansării în carieră.

Plângeri şi recursuri

Angajatorii şi/sau organizaţiile finanţatoare trebuie să stabilească proceduri conforme cu regulile şi reglementările naţionale, eventual de către o persoană imparţială (de tip mediator), care să  soluţioneze plângerile/ recursurile cercetătorilor, inclusiv conflictele între conducătorii de teze/stagii şi cercetătorii aflaţi la început de carieră. Aceste proceduri trebuie să ofere întregului personal de cercetare o asistenţă confidenţială şi informală pentru rezolvarea conflictelor apărute în activitate, pentru litigiile şi reclamaţiile apărute, astfel încât acestea să se rezolve în mod just şi echitabil.

Participare la organele de decizie

Angajatorii şi/sau organizaţiile finanţatoare trebuie să recunoască faptul că este  legitim  şi de dorit ca cercetătorii să fie reprezentaţi în organismele de informare, de consultare şi de decizie ale instituţiilor pentru care lucrează, pentru a-şi proteja şi promova  interesele  individuale, colective, cât şi pe cele profesionale, şi pentru a contribui activ la buna funcţionare a instituţiei
.

Recrutare

Angajatorii şi/sau organizaţiile finanţatoare trebuie să supravegheze ca normele de admitere a cercetătorilor,  în special a celor aflaţi la început de carieră, să fie clar precizate şi să se faciliteze accesul grupelor dezavantajate şi a cercetătorilor care revin în activitatea de cercetare, inclusiv profesori (de orice nivel) care revin la o carieră de cercetător.

Angajatorii şi/sau organizaţiile finanţatoare trebuie să adere la principiile incluse în Codul de conduită pentru recrutarea cercetătorilor.

Codul de conduită pentru recrutarea cercetătorilor

Codul de conduită pentru recrutarea cercetătorilor este  un ansamblu de principii generale şi condiţii de bază  ce trebuie să fie aplicate de angajatori şi/sau organizaţiile finanţatoare atunci când numesc şi recrutează cercetători. Principiile şi condiţiile de bază trebuie să garanteze respectarea anumitor valori, precum transparenţa procesului de recrutare şi egalitatea de tratament a tuturor candidaţilor, îndeosebi în perspectiva constituirii unei pieţe  europene  a muncii, atractive, deschise şi durabile pentru cercetători. Acestea sunt complementare  principiilor  şi condiţiilor de bază cuprinse în Carta europeană a cercetătorului. Instituţiile şi angajatorii care aderă la Codul de  conduită  vor trebuie să afirme deschis angajamentul lor  şi să ofere condiţii echitabile cercetătorilor, cu scopul de a contribui la progresul Spaţiului european de cercetare. 

Principiile generale şi condiţiile de bază cuprinse în Codul de conduită

Recrutare

Angajatorii şi/sau organizaţiile finanţatoare trebuie să stabilească proceduri de recrutare deschise, eficiente, transparente,  comparabile cu cele de la nivel internaţional şi adaptate  tipurilor de posturi publicate
.

Anunţurile publice ale posturilor trebuie să conţină  o descriere amănunţită a cunoştinţelor şi competenţelor cerute şi nu trebuie să fie prea specializate, astfel încât să  descurajeze candidaţii.

Angajatorii trebuie să descrie condiţiile de muncă, drepturile cercetătorilor, inclusiv perspectivele de dezvoltare a carierei. În afara acestora, trebuie să prezinte separat publicarea ofertei de muncă şi data limită de răspuns.

Selecţie

Comisiile de selecţie trebuie să reunească expertize şi  competenţe diverse, să reflecte un echilibru adecvat între bărbaţi şi femei şi, în mod necesar, să includă reprezentanţi din diferite discipline şi sectoare (public şi privat), provenind în special din alte ţări - care să aibă experienţa specifică pentru evaluarea candidaţilor. În măsura în care este posibil, în activitatea de selecţie ar trebui utilizate modalităţi variate, precum evaluarea de către experţi externi şi interviul.

Transparenţă

Candidaţii trebuie să fie informaţi, înainte de selecţie, cu  privire la modul de recrutare şi  criteriile de selectare, cu privire la posturile disponibile şi perspectivele de dezvoltare a carierei. La ieşirea de la examenul de selecţie, ei trebuie să fie informaţi în legătură cu rezultatele obţinute.

Aprecierea meritelor

La examenul de selecţie trebuie să se ia în considerare totalitatea experienţei acumulate de candidaţi
, potenţialul lor global de cercetător, creativitatea şi gradul lor de independenţă. Aceasta înseamnă că meritul trebuie apreciat atât pe plan calitativ, cât şi din punct de vedere cantitativ, punându-se accentul pe rezultatele  remarcabile obţinute pe parcursul profesiei şi nu numai pe numărul de comunicări. Prin urmare,  indicatorul bibliometric ar trebui să fie privit în legătură cu criterii mai largi de evaluare, cum ar fi  învăţământul, supervizarea, munca în echipă, transferul de cunoştinţe, managementul cercetării şi activităţile de sensibilizare a publicului. Pentru candidaţii din sectorul  industrial, o atenţie particulară trebuie să fie acordată obţinerii de brevete,  activităţilor de dezvoltare sau  inovaţiilor.

Variaţii în cronologia menţionată în Curicullum Vitae

Întreruperile în carieră sau variaţiile în ordinea cronologică a CV-ului nu trebuie să fie penalizate, ci considerate ca o dezvoltare a carierei şi, deci, ca o contribuţie preţioasă la dezvoltarea profesională a cercetătorilor, spre un parcurs profesional multidimensional. Candidaţii trebuie să ofere dovezi care să ateste elementele menţionate în CV, realizările şi calificativele necesare postului solicitat.

Recunoaşterea mobilităţii

Orice experienţă care exprimă mobilitatea,  de exemplu, desfăşurarea unui stagiu într-o  ţară/regiune sau într-o altă instituţie de cercetare (publică sau privată) sau o schimbare a disciplinei sau a sectorului, în cadrul formării iniţiale ca cercetător sau a unui stadiu ulterior al carierei de cercetător sau o experienţă de mobilitate virtuală, trebuie să fie considerate ca o contribuţie deosebită la dezvoltarea profesională a cercetătorului.

Recunoaşterea calificărilor

Angajatorii şi/sau organizaţiile finanţatoare trebuie să prevadă o evaluare a calificărilor universitare şi profesionale a tuturor cercetătorilor, inclusiv în contextul mobilităţii internaţionale şi  profesionale. În acest scop ar fi necesară informarea şi înţelegerea regulilor, procedurilor şi normelor referitoare la recunoaşterea calificărilor şi, în consecinţă,  cunoaşterea legislaţiei interne în vigoare, a  convenţiilor şi regulilor specifice.

Vechime

Nivelele de calificare cerute trebuie să corespundă necesităţilor postului şi nu trebuie să constituie un obstacol la încadrare. Recunoaşterea şi evaluarea calificărilor ar trebui să aibă, ca axă centrală de evaluare, realizările persoanei, mai mult decât situaţia sau reputaţia instituţiei în cadrul căreia acesta şi-a obţinut calificările.

Întrucât calificările profesionale au fost dobândite de–a lungul unei lungi cariere, trebuie recunoscut  şi modelul dezvoltării profesionale pe tot parcursul vieţii.

Numire post doctorat

Instituţiile care numesc cercetătorii post-doctorat trebuie să stabilească reguli clare şi de orientare explicite pentru recrutarea şi numirea acestora, inclusiv durata maximă şi obiectivele acestei numiri. 

Aceste orientări trebuie să ţină cont de timpul petrecut în precedentele numiri post-doctorat, în cadrul altor instituţii şi de faptul că statutul post-doctorat ar trebui să fie tranzitoriu, cu scopul principal de a oferi posibilităţi suplimentare de dezvoltare profesională pentru o carieră de cercetător, în ideea perspectivelor de avansare pe termen lung.

 

� COM (2000) final 6 din 18.01.2000


� JO C 282 du 25.11.2003, p 1-2.  Rezoluţia Consiliului din 10 noiembrie 2003 privind profesia  şi cariera de cercetător în spaţiul european al cercetării (Rezoluţia 2003/C282/01)


� Conseil de l'Union Européenne – 7619/05 - Conclusion de la presidence – Bruxelles, 22 et 23 mars 2005.


� Recomandarea  C(2005) 576 final


� COM (2004) 178 final du 16.03.2004


�  C(2005) 576 final


� Conform definiţiei date în Cartă, cercetătorii sunt  “ specialiştii care participă la concepţia sau elaborarea unor cunoştinţe, produse, procedee, metode şi sisteme noi şi la gestionarea unor proiecte specifice domeniului” (în definirea noţiunii de cercetători s-a recurs la definiţia recunoscută internaţional dată de Manuel Franscati, OCDE, 2002, - Proposed Standard Practice for Survery on Research and Experimental Development). Carta se referă la persoanele ocupate din punct de vedere profesional cu domeniul cercetării şi dezvoltării, în oricare stadiu al carierei lor şi independent de clasificarea lor. Această definiţie cuprinde orice activitate din domeniul “cercetării fundamentale”, “cercetării strategice”, “cercetării aplicative”, “dezvoltării experimentale” şi “ transferului de cunoştinţe”, inclusiv inovaţia şi activităţile de consiliere, supervizarea şi învăţământul, managementul cunoştinţelor şi drepturilor de proprietate intelectuală, valorificarea rezultatelor cercetării sau jurnalismul din domeniul ştiinţei. În document, s-a făcut o distincţie între cercetătorii aflaţi la început de carieră şi cercetătorii experimentaţi, astfel:


termenul de “ cercetător aflat la început de carieră” se referă la cercetătorii aflaţi în primii patru ani (cu  timp integral de lucru) ai  activităţi lor de cercetare, inclusiv perioada de formare ca cercetător;


“cercetătorii experimentaţi” sunt definiţi ca fiind cercetătorii care au mai mult de patru ani experienţă în cercetare (cu  timp integral de lucru), după ce au obţinut o diplomă universitară care să le confere titlul de doctor în ţara în care au obţinut diploma universitară, sau cercetătorii deja titulari ai unui doctorat, oricare ar fi timpul consacrat obţinerii  diplomei de doctorat.


� Se referă  la orice instituţie publică sau privată  care angajează cercetători pe bază contractuală sau pe baza altor tipuri de contracte sau numiri, în special fără relaţii financiare directe. Această ultimă situaţie se referă la instituţii de învăţământ superior, departamente ale facultăţilor, laboratoare, fundaţii sau organisme private în care se realizează formarea profesională  de cercetare sau se desfăşoară activitate de cercetare pe baza unei finanţări furnizate de o terţă parte.


� Termenul de “organizaţii finanţatoare” se referă la orice organizaţie care acordă o finanţare, (inclusiv salariile, premiile, suvenţiile şi bursele) instituţiilor de cercetare publice sau private, şi mai ales instituţiilor de învăţământ superior. În acest sens, se stipulează, drept condiţie primordială de finanţare, faptul ca instituţiile finanţate să stabilească şi să aplice strategii, practici şi mecanisme eficace, conform principiilor generale şi condiţiilor de bază expuse în  Recomandare.





� Journal Officiel C364 din 18.12.2000, p. 1-2.


� SEC (2005)260, Women and Science: Excellence and Innovation – Gender Equality in Science 


� Directiva 1999/70/CE a Consiliului din 28 iunie 1999 referitoare la Acordul-cadru privind contractele de munca pe durata determinata, încheiat între ETUC, UNICE şi CEEP.





�  SEC (2005)260, Women and Science: Excellence and Innovation – Gender Equality in Science 





� A se ţine seama  de Directiva 2002/14/CE a  Parlamentului European si a Consiliului din 11 martie 2002 privind stabilirea unui cadru general de informare şi  consultare a angajaţilor în Comunitatea Europeana.





� http://europa.eu.int/eracareers


� Conform Cartei europene a cercetătorului


� Pentru o informare mai amplă, se poate consulta http://www.enic-naric.net/ (reţeaua centrelor naţionale de informare asupra recunoaşterii academice a diplomelor NARIC -  ENIC - reţeaua europeană a centrelor de informare).

